
	ÁFORM UM LAGASETNINGU
– sbr. samþykkt ríkisstjórnarinnar frá 24. febrúar 2023, 1.–4. gr.

	Málsheiti og nr.
	 Frumvarp til laga um breytingu á lögum um evrópska langtímafjárfestingarsjóði / [FJR25030068]
	Ráðuneyti /verkefnisstjóri
	 Fjármála- og efnahagsráðuneytið / Elísabet Júlíusdóttir
	Innleiðing EES-gerðar?
	☒ Já
☐ Nei

	Dags.
	 19.03.2025


	A. Úrlausnarefni

	Forsaga máls og tilefni.
Með lögum um evrópska langtímafjárfestingarsjóði, nr. 115/2022, voru ákvæði reglugerðar Evrópuþingsins og ráðsins (ESB) 2015/760 frá 29. apríl 2015 um evrópska langtímafjárfestingarsjóði (hér eftir ELTIF-reglugerðin) innleidd. ELTIF-sjóðir eru ætlaðir til langtímafjárfestinga til ýmissa verkefna á sviði t.a.m. innviða, óskráðra fyrirtækja og skráðra fyrirtækja undir ákveðnum stærðarmörkum. Reglugerð Evrópuþingsins og ráðsins (ESB) 2023/606 um breytingu á reglugerð (ESB) 2015/760 að því er varðar kröfur um fjárfestingarstefnu og rekstrarskilyrði evrópskra langtímafjárfestingarsjóða og gildissvið hæfra fjárfestingareigna, kröfur um samsetningu og fjölbreytileika eignasafna og lántöku í reiðufé og aðrar sjóðsreglur hefur verið sett. Reglugerðin tók gildi innan Evrópusambandsins 10. janúar 2024. Unnið er að upptöku gerðarinnar EES-samninginn. 
Fáir ELTIF-sjóðir hafa verið settir á stofn frá gildistöku ELTIF-reglugerðarinnar og í fáum aðildarríkjum Evrópusambandsins. Talið er að það mega rekja til strangra reglna um samsetningu eignasafna ELTIF-sjóða og takmarkana á möguleikum til dreifingar fjárfestinganna. Af þessum sökum var talið nauðsynlegt að endurskoða ELTIF-reglugerðina í því skyni að gera slíka sjóði eftirsóknarverðari fyrir fjárfesta og til að auka hlut þeirra sem uppsprettu fjármagns fyrir fyrirtæki innan ESB. Einnig til að auðvelda þátttöku almennra fjárfesta í slíkum sjóðum. Breytingunum á reglugerðinni er ætlað að styðja við markmið ESB um sparnaðar- og fjárfestingasamband ESB, sem er hluti af vegferðinni um að auka samkeppnishæfni Evrópu.
Helstu breytingarnar sem gerðar eru á ELTIF-reglugerðinni með reglugerð (ESB) 2023/606 eru í tengslum við fjárfestingarheimildir ELTIF-sjóða, það að draga úr hindrunum fyrir almenna fjárfesta til að fjárfesta í slíkum sjóðum og að mæla fyrir um möguleika til sölu á fjárfestingu í ELTIF-sjóði áður en líftíma sjóðs lýkur.
Hvert er úrlausnarefnið?
Megin úrlausnarefnið er að innleiða í íslenskan rétt ákvæði reglugerðar (ESB) 2023/606 um breytingar á ELTIF-reglugerðinni, eins og hún er aðlöguð við upptöku í EES-samninginn. Einnig að kveða á um lagastoð vegna tengdrar reglugerðar, framseldrar reglugerðar framkvæmdastjórnarinnar (ESB) 2024/2759 um viðbætur við reglugerð Evrópuþingsins og ráðsins (ESB) 2015/760 að því er varðar tæknilega eftirlitsstaðla þar sem tilgreint er hvenær afleiður verða notaðar einungis til að vera áhættuvörn gegn áhættu sem er innbyggð í aðrar fjárfestingar evrópska langtímafjárfestingarsjóðsins, kröfurnar fyrir innlausnarstefnu og lausafjárstýringartæki evrópsks langtímafjárfestingarsjóðs, aðstæður fyrir pörun beiðna um framsal á hlutdeildarskírteinum eða hlutabréfum í evrópskum langtímafjárfestingarsjóði, tiltekin viðmið fyrir ráðstöfun eigna evrópsks langtímafjárfestingarsjóðs og tilteknir þættir við birtingu upplýsinga um kostnað.


Að hvaða marki duga gildandi lög og reglur ekki til?
Íslensk löggjöf endurspeglar ekki ákvæði reglugerðar (ESB) 2023/606, sem unnið er að upptöku á í EES-samninginn. Því þarf að breyta íslensku lagaumhverfi.

	B. Markmið 

	Stefna hins opinbera á viðkomandi málefnasviði/málaflokki.
Tímanleg innleiðing Evrópugerða sem eru teknar upp í EES-samninginn samræmist markmiðum stjórnvalda um góða framkvæmd samningsins.
Markmið sem að er stefnt með lagasetningu í ljósi úrlausnarefnis og stefnu stjórnvalda.
Markmiðið með innleiðingu á ákvæðum umræddra Evrópugerða í íslenskan rétt með stjórnvaldsfyrirmælum er að samræma þær reglur sem gilda hér á landi við þær sem gilda innan EES um ELTIF-sjóði og gæta þannig að hagsmunum markaðarins og fjárfesta og ýta undir aukna starfsemi erlendra fyrirtækja hér á landi og íslenskra fyrirtækja erlendis. Þá er markmiðið með innleiðingunni einnig að efla langtímafjárfestingar í raunhagkerfinu. Auk þess geta langtímafjárfestingar haft víðtækan ávinning fyrir almenning þar sem þær styðja við nauðsynlega þjónustu og bætingu lífskjara. Loks er ætlunin að stuðla að skilvirkri framkvæmd EES-samningsins.

	C. Leiðir

	Ekkert aðhafst - hvaða afleiðingar hefði það?
Mikilvægt er að allt regluumhverfi fjármálamarkaða á Íslandi sé eins vandað og unnt er og í samræmi við reglur innan EES. Yrði ekkert aðhafst væri íslensk löggjöf ekki í samræmi við reglur innan EES sem gilda um starfsemi á fjármálamarkaði. Það kynni að hafa áhrif á stöðu íslenskra fyrirtækja og á fjárfesta. Þá bryti það gegn skuldbindingum Íslands samkvæmt EES-samningnum að innleiða ekki gerðirnar eftir að þær hafa verið teknar upp í samninginn. Unnið er að upptöku reglugerðarinnar í EES-samninginn. 
Önnur úrræði en lagasetning sem metin hafa verið.
Önnur úrræði en lagasetning eiga ekki við.
Mögulegar leiðir við lagasetningu.
Eina færa leiðin er að leggja til breytingar á lögum um evrópska langtímafjárfestingarsjóði með breytingafrumvarpi.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni.
Fyrirhugað er að leggja til breytingar á lögum um evrópska langtímafjárfestingarsjóði með breytingafrumvarpi þar sem reglugerð (ESB) 2023/606 verði innleidd með tilvísun, líkt og var gert með ELTIF-reglugerðina í sömu löggjöf. 
Helstu fyrirhuguðu breytingar á gildandi lögum og reglum, hvort heldur bætt er við eða fellt brott.
Fyrirhugað er að leggja til breytingar á lögum um evrópska langtímafjárfestingarsjóði til innleiðingar á reglugerð (ESB) 2023/606 og nokkrar afleiddar breytingar, svo sem á ákvæðum laganna um stjórnvaldssektir til samræmis við breytingar sem gerðar eru með reglugerð (ESB) 2023/606 og ákvæðum um stjórnvaldsfyrirmæli til að kveða á um lagastoð til innleiðingar með stjórnvaldsfyrirmælum á reglugerð (ESB) 2024/2759.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já. Íslandi ber skv. 7. gr. samningsins um Evrópska efnahagssvæðið að taka upp í landsrétt Evrópugerðir sem eru teknar upp í samninginn. Fyrirhuguð lagasetning varðar skuldbindingar Íslands skv. EES-samningnum og felur í sér innleiðingu á reglugerð um breytingu á ELTIF-reglugerðinni. Í reglugerðinni er ekki gert ráð fyrir framsali valdheimilda til handa Eftirlitsstofnun EFTA eða ESMA. 
Frumvarpið þykir að öðru leyti ekki fela í sér atriði sem kalla á sérstaka skoðun á samræmi við stjórnarskrá eða alþjóðlegar skuldbindingar.
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Fyrirhugað frumvarp varðar samræmdar reglur innan EES um markaðssetningu sjóða um sameiginlega fjárfestingu innan EES og tengjast frelsi til þess að veita þjónustu yfir landamæri innan EES.  
Er önnur grundvallarlöggjöf sem taka þarf tillit til? 
Nei 

	F. Samráð

	Hverjir eru helstu hagsmunaaðilar? 
Rekstraraðilar sérhæfðra sjóða, fjárfestar og Seðlabanki Íslands.
Er skörun við stjórnarmálefni annarra ráðuneyta? 
Nei
Samráð sem þegar hefur farið fram.
Samráð er haft við Seðlabanka Íslands um upptöku viðkomandi gerða í EES-samninginn og innleiðingu þeirra í íslenskan rétt, og einnig um áform þessi um lagabreytingar.
Fyrirhugað samráð.
Fyrirhugað er að birta þetta áformaskjal í samráðsgátt stjórnvalda, sem og drög að frumvarpi. 

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal.
Almenn áhrif fyrirhugaðra laga eru talin verða jákvæð. Með fyrirhugaðri lagasetningu verður löggjöf um þessa sjóðategund samræmd á EES-svæðinu og umhverfið hér á landi verður samkeppnishæft við umhverfi annarra ríkja innan EES. Kostnaður og fyrirhöfn við að innleiða löggjöfina er ekki talin verða mikil. Kjósi rekstraraðilar sjóða að bjóða upp á ELTIF-sjóði gæti það haft jákvæð áhrif á fjármálamarkað með auknu framboði fjárfestingarkosta fyrir fjárfesta og aukið aðgengi að fjármagni fyrir þá aðila sem bjóða upp á fjárfestingar sem slíkum sjóðum er heimilt að fjárfesta í.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Áformað er að birta drög að frumvarpi í samráðsgátt stjórnvalda á næstu vikum og leggja frumvarp fyrir Alþingi haustið 2025.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Ekki er gert ráð fyrir að þeir aðilar sem helst verða fyrir áhrifum af lagasetningunni þurfi langan tíma til undirbúnings eða aðlögunar.
Hvaða forsendur þurfa að vera fyrir hendi til að lagasetning beri árangur? 
Fyrirhuguð lagasetning sem slík nægir að nokkru leyti til að ná markmiðunum. 
Mælikvarðar á árangur og útkomu.
Á ekki við.
Hefur verið hugað að því að afla gagna til að meta árangur þegar þar að kemur? 
Nei, ekki að öðru leyti en því að fjármála- og efnahagsráðuneytið vaktar innleiðingarhalla Evrópugerða á fjármálamarkaði. 

	I. Annað

	 

	J. Fylgiskjöl

	Mat á áhrifum lagasetningar – Frummat, sbr. eyðublað.
Önnur fylgiskjöl eftir atvikum.

